Afsondering: ‘Opoffering, nie straf’Die minister van samewerkende regering en tradisionele sake, Nkosazana Dlamini-Zuma. (Foto: GCIS) Die regering het Saterdagoggend meer besonderhede begin bekend maak oor die geleidelike verslapping van die regulasies van die staat van landwye afsondering. Nkosazana Dlamini-Zuma, minister van samewerkende regering, het Saterdagoggend gesê mense moet deeglik kennis neem dat die verslapte bepalings eers op Vrydag 1 Mei in werking tree. “Wanneer ons na vlak 4 beweeg en nie aan die voorwaardes voldoen nie, gaan die regering geen ander keuse hê as om vlak 5 weer in te stel nie. As almal gehoor gee aan die regulasies, gaan ons dalk op vlak 4 kan bly.” Vlak 4 beteken dat streng bepalings steeds geld om die verspreiding van Covid-19 te bekamp. Meer mense sal egter toegelaat word om terug te keer werk toe. Dit sal egter onder streng voorwaardes wees en behoorlike higiëniese maatreëls moet geld. Dlamini-Zuma het gewaarsku dat die kultuur in die werkplek boonop moet verander: Mense sal mekaar nie meer kan omhels of soen as hulle mekaar lanklaas gesien het nie en mense moet so min as moontlik aan mekaar probeer raak. (Foto: Jerome Delay/AP) Deurlopende toetse moet ook in die werkplek vir die virus gedoen word. Indien ŉ Covid-19-geval wel aangemeld word, sal die onderneming tydelik moet sluit. Dlamini-Zuma het ook na ŉ klokreël verwys, maar nie daaroor uitgebrei nie. Luidens ŉ twiet van die nasionale departement van samewerkende regering gaan dié reël van 20:00 tot 05:00 geld. Suid-Afrikaners sal net toegelaat word om noodsaaklike uitstappies te doen as hul monde en neuse behoorlik bedek is, verkieslik met ŉ lapmasker, het Dlamini-Zuma gesê. “Ons moet opofferings maak. Dit is nie ŉ straf nie; dit is opofferings wat ons moet maak vir ons land, ons ekonomie en ons medeburgers. “Dit is nie die beperkings wat die ekonomie gaan verwoes nie, maar die pandemie. Ons moet by die bepalings hou.” Die minister van handel en nywerheid, Ebrahim Patel, gaan na verwagting binnekort meer besonderhede oor die verslapping van die regulasies vir die verskillende bedrywe bekend maak. Hou Maroela Media dop vir meer inligting. Wat word steeds nie toegelaat nie? Die berig is gewysig sedertdien dit aanvanklik publiseer is om groter duidelikheid te gee.